केंद्रीय सड़क परिवहन एवं राजमार्ग मंत्रालय द्वारा जारी नोटिफिकेशन के अनुसार नारनौल से बठिंडा के बीच राष्ट्रीय राजमार्ग (नेशनल हाईवे) नंबर 148 (बी) बनाया जाना प्रस्तावित है। यह मार्ग नारनौल से महेंद्रगढ़, दादरी, भिवानी, हांसी, बरवाला, टोहाना, मूनक होते हुए जाखल सीमा तक बनेगा। जिसके बाद यह आगे पंजाब राज्य के बरेटा, बुढलाडा, मानसा होते हुए बठिंडा में मिलेगा। इसके लिए जहां नारनौल से टोहाना तक के सड़क मार्ग का निर्माण नेशनल हाईवे अथॉरिटी ऑफ इंडिया करवाएगा वहीं टोहाना से आगे मूनक होते हुए इस मार्ग का निर्माण पंजाब राज्य सरकार के लोक निर्माण विभाग द्वारा करवाया जाएगा। लोक निर्माण विभाग पंजाब की ओर से सड़क मार्ग निर्माण करवाने के लिए आवेदन भी मांगे गए हैं। मूनक से जाखल बाइपास के रास्ते बुढ़लाड़ा, भिखी तक बनाए जाने वाले सड़क मार्ग को 2 लेन बनाया जाएगा। जिस पर 213 करोड़ 75 लाख रुपये का खर्च होने अनुमान है। मांगे गए आवेदनों में यह भी बताया गया है कि मूनक से भिखी तक की सड़क का निर्माण कार्य डेढ़ साल से पूरा किया जाना है।